ועדת הכספים, כנסת 17, פרוטוקול מספר 430, 2007-06-12 11:15

סטס מיסז'ניקוב: אני פותח את ישיבת ועדת הכספים.

סטס מיסז'ניקוב: הנושא: תקנות התקשורת (בזק ושידורים)(תמלוגים)(הוראת שעה), התשס"ז-2007 ("חייב ושמור").

סטס מיסז'ניקוב: נציגי משרד התקשורת יציגו את התקנות.

ערן ניצן: נושא הפניה עוסק, אולי, באחד הנושאים הכי החשובים בתחום התקשורת - התחרות בתחום הטלפוניה.

ערן ניצן: מעטים יחלקו על הקביעה שהתפתחות התחרות בתחום הטלפוניה היא אחד המהלכים הכי משמעותיים, מבחינת הצרכנים, בכל מה שקורה בעולם התקשורת בישראל בשנים האחרונות.

ערן ניצן: במסגרת התחרות שהתפתחה מול בזק, נקט הרגולאטור, יחד עם הוועדה הזאת, בכמה צעדים שנקראים "הגנת ינוקא" כדי לסייע למתחרה החדש.

ערן ניצן: בשנת 2004 אישרה הוועדה את ההסדר.

ערן ניצן: הבקשה כרגע היא להאריך ב-9 חודשים את ההסדר האמור, וזאת כדי להשלים את היקף ההטבה, כפי שאושרה על ידי הוועדה.

עמי גילה: מבחינת מהות ההסדר, מדובר בהסדר שנוגע לתשלומי קישור או גומלין בין המפעילים.

עמי גילה: זאת אומרת, שההתחשבנות שבין חברת בזק לבין מפעיל פנים ארצי, שמתחרה בה ומחויב בשירות אוניברסאלי.

עמי גילה: בעת הנוכחית אנחנו מדברים על הוט טלקום.

עמי גילה: מדובר, בעצם, בהסדר שאומר שאין התחשבנות בין חברת בזק לבין הוט טלקום.

עמי גילה: כתוצאה מכך, בעצם, ניתנת הטבה להוט טלקום מאחר והרשת הקטנה, רשת הוט טלקום, היא זאת שיוזמת יותר שיחות לכיוון רשת הבזק מאשר מקבלת שיחות, ולכן הפער בין השיחות היוצאות לשיחות הנכנסות הוא כפול.

עמי גילה: מכפלת התעריף לדקה היא בעצם ההטבה שמקבלת הוט טלקום.

עמי גילה: כמו שערן אמר, זאת היתה הגנת ינוקא שניתנה להוט טלקום למשך שנתיים או עד שפער הדקות בין שתי הרשתות יגיע ל-1.05 מיליארד דקות.

עמי גילה: בתום שנתיים היקף הדקות היה 60% מהמכסה.

יעקב ליצמן: כמה זה בכסף?

עמי גילה: 40 מיליון שקלים.

עמי גילה: בסוף ההסדר פער הדקות הגיע ל-60% מהמכסה הזאת, קרי, סדר גודל של 24 מיליון שקלים.

עמי גילה: מה שמבוקש זה להאריך את ההסדר ב-9 חודשים נוספים או עד שהמכסה של אותם 40 מיליון שקלים תתמלא, על פי המוקדם.

עמי גילה: למעשה זהו כלי שמאפשר להוט טלקום להציע תעריפים של "דבר ככל יכולתך" מבלי להיחשף לסיכון של תשלומי קישור גומלין גבוהים לחברת בזק.

עמי גילה: אכן, זהו הכלי האפקטיבי שבו היא נקטה על מנת להיכנס לשוק.

עמי גילה: זאת אותה חבילה של 2,000 דקות שהוט מציעה.

עמי גילה: ההסדר הזה אפשר לא להיכנס לאותן הוצאות של קישורי גומלין.

אמנון כהן: מה יהיה מחיר השיחה אחרי התקופה הזאת?

אמנון כהן: כרגע יש סבסוד מסוים.

אמנון כהן: כשזה יירד, כמה יגבו?

אמנון כהן: עמי גילה כל צד ישלם לצד השני, בממוצע 3.5 אגורות לדקת שיחה.

אמנון כהן: יש שיא ושפל אבל בממוצע 3.5 אגורות לדקת שיחה.

ערן ניצן: צריך לציין שהדקה לצרכן אצל הוט אינו מקובע וזה בהתאם למדיניות החברה.

עמי גילה: 3 הנמקות לבקשה שלנו.

עמי גילה: אחת, ההתפתחות האיטית עד כה של התחרות בתחום הטלפוניה הנייחת.

עמי גילה: הוט טלקום מחזיקה, נכון לתחילת שנה זאת, אחוזים בודדים מהשוק במונחי הכנסות מנוכות קישור גומלין.

עמי גילה: על רקע זה עלה הצורך שלנו לעודד אותה בהמשך חדירה ובהמשך פיתוח התחרות לרווחת הצרכן והמשק.

שלי יחימוביץ': איך זה משרת את הציבור?

עמי גילה: חשוב לציין שהוט טלקום היא המפעיל המתחרה היחיד של בזק שנותן מתן שירות אוניברסאלי.

יעקב ליצמן: ומה אם בסוף ה-9 חודשים זה לא יתאזן?

סטס מיסז'ניקוב: נאפשר לו לדבר בצורה מסודרת.

עמי גילה: כפי שאמרתי, חשוב לציין שהוט טלקום היא המתחרה היחיד.

עמי גילה: אנחנו סבורים בסבירות גבוהה שהניצול החלקי של ההסדר הושפע בעצם מההתנהלות של בזק במהלך תקופת ההסדר שקדמה לכך.

עמי גילה: אני אתן מספר דוגמאות שבהן בזק פעלה בעצם בניגוד למדיניות משרד התקשורת ובניגוד להוראות הרישיון שלה.

אמנון כהן: לכן לא היתה חדירה כמו שצריך?

סטס מיסז'ניקוב: תנו לנציג משרד התקשורת לענות ברצף.

עמי גילה: דוגמה אחת אלה אותם הסכמים ארוכי טווח שבזק כרתה עם לקוחות עסקיים נבחרים שלה בניגוד לתקנות.

עמי גילה: ניתנו הנחות מתחת לפני התקנות כאשר למעשה גם בג"צ פסק לאחרונה שההסכמים הללו היו בעצם לא חוקיים.

עמי גילה: לאור כל הדברים האלה, אנחנו סבורים שצריך להאריך את ההסדר.

עמי גילה: צריך לציין, שגם בעבר, בתחום התקשורת, הסדרים של הגנות ינוקא הוארכו.

עמי גילה: לדוגמה, אותו הסדר של "must sell" שניתנו בזמנו לחברת "יס" בעת כניסתה לשוק.

עמי גילה: גם הוא הוארך בזמנו, בסדר גודל של 20 חודשים.

עמי גילה: לאור כל הדברים האלה אנחנו מבקשים מהוועדה הנכבדה לקבל את התקנות.

דוד טל: אדוני היושב ראש, הנושא הזה מאוד חשוב אבל אנחנו צריכים לשאול למה הוט לא ניצלה את כל יתרת הכסף, 13 מיליון נוספים?

דוד טל: צריך לקבל על זה הסבר.

דוד טל: מעבר לכך, הוועדה הזאת נתנה את פרק הזמן הזה ואת הסבסוד הזה להוט כדי שנכונן חברה שתיצור תחרות בשוק כדי שהמחירים יירדו.

דוד טל: נתנו את הגנת הינוקא כדי שהתינוק הרך בימים ילך ויגדל.

דוד טל: יכול להיות שהיום הוא כבר בר-מצווה, נער, שיכול להתמודד.

דוד טל: אם הוא יכול להתמודד היום והשיג את המטרה, הגם שלא ניצל את כל הכסף, אני לא חושב שצריך לתת לו את הכסף.

דוד טל: זה רק אומר שאולי טעינו כשאישרנו 40 מיליון ולא אישרנו 24 מיליון, שכן אם הוא היום בר תחרות ויכול להתמודד עם בזק, וזאת המטרה, אני לא צריך לאפשר לו את ה-16.

דוד טל: אני לא חושב שצריך להוסיף לו פרק זמן של 9 חודשים.

דוד טל: אני מוכן להתפשר על חודש או חודשיים, ודאי לא 9 חודשים.

דוד טל: אני לא יודע מה יוסיפו להם ה-9 חודשים, וזאת מעבר לסכנה שמאחר והם יקבלו את ה-16 מיליון הם לא ישתמשו בזה להגברת התחרות בטלפוניה, אלא ישתמשו בזה כנגד "יס" או משהו כזה.

דוד טל: יכול מאוד להיות, ואנשי האוצר מכירים את זה, שיהיה סבסוד צולב.

דוד טל: בעצם אני נותן להם כסף למטרה אחת והם יעבירו את הכסף למטרה אחרת.

שלי יחימוביץ': למה הכסף מיועד?

דוד טל: ליצור את התחרות.

שלי יחימוביץ': להוסיף לקוחות, למשל?

חיים אורון: הם מעבירים כסף מאחד לשני והמדינה מממנת אותם.

דוד טל: אני חושב שהוועדה צריכה לדון בשני דברים.

דוד טל: האם הינוקא הזה גדל וצמח והפך לנער ויכול היום להתמודד ולהיות בר תחרות?

דוד טל: שנית, אני חושב שצריך לקבל תשובה למה לא ניצלו את ה-16 מיליון.

דוד טל: שלישית, אולי לא צריך להוסיף להם כי הם כבר ברי תחרות.

דוד טל: אם הם ברי תחרות הם לא צריכים את הכסף.

דוד טל: בנוסף, אני מאוד חושש ואני רוצה שמישהו יבטיח לי, שגם אם יחליטו בניגוד לדעתי, הכסף הזה לא יהיה סבסוד צולב כנגד חברות אחרות.

דוד טל: אם תחליטו בכל זאת להאריך אז לא יותר מחודש או חודשיים כדי לתת להם אפשרות להתארגן, להפנים את זה שאין להם 9 חודשים.

אלי אפללו: ברשותך, הייתי רוצה לשמוע את הנציגים.

סטס מיסז'ניקוב: יש חברי כנסת שרוצים קודם להציג שאלות לנציגים.

ראובן ריבלין: יש לי יתרון וחיסרון כי הייתי שר תקשורת גם כאשר קבענו את חוק הבזק.

ראובן ריבלין: אני חושב שיש פה שאלות רבות שצריכות להישאל.

ראובן ריבלין: הרי הטלפוניה הנייחת של הוט היתה אחד מהתנאים להשארת התשתיות בידי הוט.

ראובן ריבלין: מצד אחר, אני שומע היום שבזק מבקשת לבטל את השירות האוניברסאלי שלהם, דבר שלא מתקבל על הדעת.

ראובן ריבלין: שמעתי אתמול שיפטרו את החברות אשר מסובסדות בעזרת התעריפים שלנו מכל מיני דברים.

ראובן ריבלין: היום מחייבים אותם, קודם כל, לתת ולפרוס את השירות האוניברסאלי ולא משנה אם האזרח גר בחניתה, קדש ברנע, ניצן, כפר ערבי וכדומה.

ראובן ריבלין: חייבת להיות תשתית אוניברסאלית.

ראובן ריבלין: על ידי עצימת העין שלנו, או הקלת הראש בעובדה שהשירות האוניברסאלי הולך להיעלם ויישארו רק החוקים המסחריים, יש צורך לבדוק בצורה מחודשת את כל המערכת.

ראובן ריבלין: אנחנו צריכים, למען התחרות, לאפשר להוט לקיים טלפוניה נייחת.

ראובן ריבלין: זה דבר חשוב מאוד מבחינת התחרות במשק.

ראובן ריבלין: אני חושב שהוט קיבלה הרבה פעמים הקלות מפליגות.

ראובן ריבלין: אני רוצה לדעת מה היא עשתה עם הדברים האלה.

ראובן ריבלין: אני לא חושב שאנחנו יכולים לקבל החלטה היום.

ראובן ריבלין: אני חושב ששר התקשורת והמנכ"ל צריכים להגיע לכאן ולומר לנו איך מתקדמת התחרות.

ראובן ריבלין: מה עתידו של השירות האוניברסאלי שבלעדיו אין?

ראובן ריבלין: הרי בזק תומכת היום ב"יס" על חשבון כל אחד ואחד מאיתנו, שלא תהיה אי הבנה.

ראובן ריבלין: בזק תומכת ב"יס" באישור וועדת השרים לענייני הפחתה, שלא תהיינה אי הבנות.

ראובן ריבלין: הדברים הם לא חדים וחלקים ויש פנים לכאן או לכאן.

ראובן ריבלין: אנחנו צריכים לקיים דיון מעמיק ולא לקבל החלטה על רגל אחת.

ראובן ריבלין: עמדתי המקדמית היא לאשר אבל אני רוצה לשמוע את הנציגים.

סטס מיסז'ניקוב: אני רק מזכיר שהתקנות האלה הן מאז נובמבר 2006.

סטס מיסז'ניקוב: הכוונה שלי היא להביא את זה היום להצבעה ואני רוצה שהדברים יהיו ברורים.

אלי אפללו: לשם הגילוי הנאות, אני יודע שלבזק ול-"יס" יש אינטרסים משותפים והם משתפים פעולה, חשוב שנדע את זה כבסיס.

אלי אפללו: הוט, לעניות דעתי, זה בדיוק המתחרה למאבק הזה.

אלי אפללו: היום, כשאנחנו דנים על כל הסיפור הזה, אני חושב שבהחלט שצריך לאשר את התקופה.

אלי אפללו: גם הבטיחו להם את זה מראש.

אלי אפללו: יש לי שאלה לגבי הטלוויזיה הציבורית.

אלי אפללו: אם לא תהיה טלוויזיה ציבורית וימשיכו לעשות רק טלוויזיה ארצית, לפריפריה לא תהיה חשיפה לגבי הבעיות איתן היא מתמודדות.

אלי אפללו: אם נתעלם מהנושא הזה, לדעתי, לא השלמנו את הדיון, כי זה היה חלק מהתנאים.

יעקב ליצמן: בבוקר ביקשתי לדחות את ההצבעה והצעתי לא התקבלה.

יעקב ליצמן: אני הבאתי לקיום הדיון הזה ויכול להיות שגרמתי לכאב ראש.

יעקב ליצמן: נפגשתי עם כל הצדדים.

יעקב ליצמן: יש לי שיקולים שאני עוד רוצה לבדוק ולכן אני עדיין לא מוכן להצביע.

יעקב ליצמן: אני חוזר על בקשתי לדחות את ההצבעה.

אחמד טיבי: הדיון הזה חשוב ולכן עדיף היה שהדיון יתקיים בנוכחות שר התקשורת או המנכ"ל.

אחמד טיבי: אנחנו מדברים פה על שני עקרונות – עיקרון התחרות לטובת הצרכן, וההתפתחות האיטית שהיתה בתחום התחרות בטלפוניה, וזאת בניגוד למצופה.

אחמד טיבי: לכן יש טעם להמשיך בהסדר הזה ולהיענות לבקשה הזאת.

אחמד טיבי: נקודה שלישית, ששכנעה אותי לתמוך בהוט ולא ביס הוא תשדיר פרסומת בערוץ יס שקורא לאנשים לקנות "יס מקס" ולראות את התשדירים בקיץ.

אחמד טיבי: יש בתשדיר הזה שיח' ערבי שחוטף אישה בלונדינית.

אחמד טיבי: לכן אני השתכנעתי ולכן העמדה שלי היא נגדכם עד שתורידו את הפרסומת.

אחמד טיבי: זאת פרסומת סטריאוטיפית.

אחמד טיבי: ערבי לא צריך לחטוף בלונדינית כדי לזכות בה.

שלי יחימוביץ': הנושא לא כל כך ברור לי ואני רוצה לקבל תשובות על כמה דברים.

שלי יחימוביץ': אני מניחה שהמענקים הללו ייפסקו ברגע שיהיה מספר לקוחות משביע רצון.

ערן ניצן: כאשר היקף הדקות המצטבר מתחילת ההסדר יגיע ל-1.05 מיליארד שיחות.

שלי יחימוביץ': אבל זה הולך ביחס ישיר למספר הלקוחות.

שלי יחימוביץ': השאלה שלי היא כזאת: אם אנחנו ממשיכים לאשר את התשלום, האם אנחנו לא יוצרים אינסנטיב הפוך שלא להוסיף לקוחות ולהמשיך לקבל את המענק הזה.

שלי יחימוביץ': זה נראה לי בלתי סביר?

שלי יחימוביץ': למה לא להגביל אותם?

שלי יחימוביץ': אני בעד לדחות את הדיון כי יש פה הרבה נקודות שנויות במחלוקת.

שלי יחימוביץ': תסבירו לי את העניין של האינסנטיב ההפוך, כי על פניו יכול להיווצר מצב שהם ירצו שלקוחות לא יעברו כדי להמשיך ולקבל את הכסף.

דוד טל: הם ירצו גם את זה וגם את זה.

שלי יחימוביץ': אני מבינה שוועדת גרונאו יושבת עכשיו כדי לסכם את כל כללי הרגולציה בעניין הזה.

שלי יחימוביץ': מתי היא תסיים את העבודה?

שלי יחימוביץ': האם העבודה שלה קשורה לעניין הזה ספציפית?

שלי יחימוביץ': האם לא כדאי לחכות עד שהיא תסיים את עבודתה כדי שנוכל לקבל החלטה בעניין הזה?

שלי יחימוביץ': אדוני היושב ראש, בקשה אליך.

שלי יחימוביץ': אני מודה שלא התעמקתי בבקשה אבל מרפרוף שעשיתי אני מבינה שזה עניין מאוד שנוי במחלוקת ויש פנים לאן ולכאן.

שלי יחימוביץ': חשוב שיהיה כאן שר התקשורת.

שלי יחימוביץ': מעבר לזה, אני רוצה להצטרף לבקשה לדחות את הדיון ולו רק בגלל שחברי הכנסת ממפלגתי לא נמצאים כאן היום.

סטס מיסז'ניקוב: זה לא הפריע לך, לכן גם להם זה לא היה צריך להפריע.

שלי יחימוביץ': זה לא מדויק.

שלי יחימוביץ': הגעתי לפה לשעה לוועדה לזכויות הילד שמתכנסת לדיון מיוחד.

שלי יחימוביץ': נהוג, בימים של בחירות פנים מפלגתיות, להימנע מהצבעות משמעותיות.

שלי יחימוביץ': האם אני צודקת?

סטס מיסז'ניקוב: אני לא רוצה להיכנס לשיקולים האלה.

סטס מיסז'ניקוב: עניתי בבוקר לחבר הכנסת ליצמן והתשובה שלי היתה ברורה.

סטס מיסז'ניקוב: אני לא אשם בזה שבגלל שאנחנו בוחרים נשיא מדינה בוטלו כל ישיבות הוועדות ביום רביעי.

סטס מיסז'ניקוב: הסיפור הזה נמשך מנובמבר 2006.

סטס מיסז'ניקוב: לכן כל מי שאומר שזה על רגל אחת, לא מדייק.

סטס מיסז'ניקוב: אנחנו מבקשים תקופה שכמעט כבר נגמרה.

סטס מיסז'ניקוב: אנחנו מבקשים משהו רטרואקטיבי.

סטס מיסז'ניקוב: אני לא חושב שאני מקיים דיון מהיר ונמהר.

שלי יחימוביץ': לא הבנת אותי.

שלי יחימוביץ': הבקשה שלי היתה על סמך - - -

סטס מיסז'ניקוב: הבנתי אותך.

סטס מיסז'ניקוב: רציתי לקיים את הישיבה מחר אבל בגלל האילוצים של בחירת נשיא המדינה, יושבת ראש הכנסת ביטלה את ישיבות הוועדות.

סטס מיסז'ניקוב: כפי שאת הגעת לפה, גם אחרים היו יכולים לעשות מאמץ.

שלי יחימוביץ': סטס, זה לא מקובל להצביע הצבעות חשובות בימים שבהם מתקיימים הליכי בחירות פנימיים.

סטס מיסז'ניקוב: הכל חשוב.

סטס מיסז'ניקוב: אם הייתי דן היום בנושא של אחיות בריאות הציבור, היית יכולה להגיד שזה לא מקובל ואפילו אסור.

סטס מיסז'ניקוב: אבל לטעמי, כל הצבעה שאנחנו מצביעים פה היא חשובה.

סטס מיסז'ניקוב: לכן אני לא מבין על מה הדיון.

דוד טל: יש מסורת בבית הזה, כשמפלגת מר"צ עשתה פריימריס, כשמפלגת נוי עשתה פריימריס - - -

סטס מיסז'ניקוב: אם יש משהו נגד ההחלטה שלי תגיש שאילתה.

דוד טל: זה לא בנפשי.

שלי יחימוביץ': אל תביא את זה לפסים כאלה.

סטס מיסז'ניקוב: אני לא מביא לפסים כאלה אבל חבר הכנסת ליצמן שאל אותי בתחילת היום ועניתי.

סטס מיסז'ניקוב: הכל היה ברוח טובה, ואני לא רוצה לקיים את הדיון הזה מחדש.

שלי יחימוביץ': אני העליתי אותו על דעת עצמי.

ערן ניצן: ההטבה מוגבלת גם בזמן וגם בגודל.

ערן ניצן: אני מזכיר שבמקור ההטבה אושרה ל-40 מיליון ובפועל, מכל מיני סיבות, נוצלו רק 24 מיליון, והבקשה היא להאריך את זה עד למגבלה של 40 מיליון.

חיים אורון: תדייק, היא אושרה לשנתיים, בהתחייבות של המנכ"ל הקודם שזה יהיה לשנתיים.

ערן ניצן: ניצול ה-40 מיליון או 9 חודשים, המוקדם מביניהם.

ערן ניצן: שאלה של האינסנטיב עלתה גם ערב אישור הטבת הינוקא הראשונה ב-2004.

ערן ניצן: גורמי ההסדרה, והוועדה הזאת, הגיעו למסקנה, שבגלל אי הסימטריה ובגלל שקהל הלקוחות של הוט קטן מול 3 מיליון לקוחות של בזק, יהיה נכון להפעיל מנגנון שבו הקיזוזים בגין שיחות, בגין קישורי הגומלין לא מתבצעים.

ערן ניצן: אגב, בגין זה פיצו את בזק, בגובה ההטבה לכאורה שהוט קיבלה.

ערן ניצן: במקרה הזה אנחנו מציעים לא ללכת סביב בזק אלא לתת את זה ישר בהפחתת תמלוגים של הוט.

ערן ניצן: נדמה לי שהעובדה שהתפתחה תחרות, אמנם לא מהירה, תחת המשטר של Bill and Keep", כן מלמדת שהאינסנטיב ודאי לא נפגע בכלל.

דוד טל: מה זה המנגנון הזה?

ערן ניצן: בשנתיים האחרונות אנחנו חיים תחת "Bill and Keep", זה לא דבר חדש.

ערן ניצן: אנחנו רק מבקשים להאריך.

ערן ניצן: תחת המשטר הזה כן התפתחה התחרות כמו שהתפתחה.

ערן ניצן: אותנו זה מלמד שהאינסנטיב לא נפגע.

ערן ניצן: העובדה היא שחברת הוט וחברת בזק לא מתקזזות בגין תשלומי קישור הגומלין שלהם.

ערן ניצן: ההטבה הזאת להוט כבר קיימת היום, כי יש לה פחות לקוחות.

ערן ניצן: בשנים 2004 עד 2006 היה המנגנון הזה בתוקף והוא הוגבל ל-40 מיליון או לשנתיים.

ערן ניצן: עברו שנתיים והם לא סיימו את ה-40 המיליון.

ערן ניצן: הבקשה הזאת היא בחלקה רטרואקטיבית וחלקה לעתיד.

ערן ניצן: אנחנו מבקשים עוד 9 חודשים מתוך הבנה שב-9 החודשים האלה יגיעו ל-40 מיליון.

שלי יחימוביץ': לא הבנתי איך זה יגרום להם להתאמץ להביא עוד לקוחות.

דוד טל: אם הם לא יביאו עוד לקוחות הם לא יקבלו.

עמי גילה: ועדת גרונאו עובדת כשלושה חודשים וקשה לי להעריך מתי היא תסיים או להתחייב לכך.

עמי גילה: בכתב המינוי ניתן לה 6 חודשים.

עמי גילה: אני מניח שאלה סדרי הגודל של 3-5 חודשים.

ראובן ריבלין: בדרך כלל גרונאו עומד בזמנים.

ערן ניצן: משפט נוסף לגבי הנקודה הקודמת.

ערן ניצן: הוט תוכל לנצל את ההטבה רק במידה ותהיה תנועה של שיחות.

ערן ניצן: בפרק הזמן הזה היא צריכה היקף מסוים של שיחות כדי לנצל את מלוא ההטבה.

ערן ניצן: לכן שלהוט יש אינסנטיב לצרף עוד לקוחות.

דוד טל: אז אולי ניתן להם רק 3 חודשים ואז נבדוק איפה הם עומדים.

סטס מיסז'ניקוב: נציג בזק, בבקשה.

שרון פליישר: צהריים טובים.

שרון פליישר: אני רוצה לדבר על עניין הדחיפות בלוחות הזמנים.

שרון פליישר: אני רוצה לסבר את האוזן לחברי הוועדה.

שרון פליישר: תוקף התקנה פג כבר בנובמבר.

שרון פליישר: השנתיים המקוריות שאושרו פגו כבר בנובמבר 2006, דהיינו, לפני חצי שנה.

שרון פליישר: למעשה, כל האישור שרוצים לאשר פה, הוא אישור רטרואקטיבי.

שרון פליישר: לכן מאוד תמוהה בעינינו שזומנו לדיון מאתמול להיום.

שרון פליישר: זה משהו רטרואקטיבי ואין זה משנה אם יאשרו אותו בעוד 5 חודשים.

שרון פליישר: לזמן אין משמעות כי מדובר באישור רטרואקטיבי של הסדר שפג בנובמבר 2006.

ראובן ריבלין: אז למה הדחיפות לפי דעתך?

שרון פליישר: לי זה ממש לא ברור.

סטס מיסז'ניקוב: שרון, את רוצה גילוי נאות?

סטס מיסז'ניקוב: גילוי נאות הוא שהנושא הזה עמד על סדר היום לפני 3 שבועות.

סטס מיסז'ניקוב: דחיתי את הדיון בגלל בקשה של בזק לכן אל תגידו שתמוה בעיניכם מדוע זה נעשה מאתמול להיום.

סטס מיסז'ניקוב: אני מבקש להוריד את זה בכלל מסדר היום, אחרת ישתמע משהו מוזר מאוד.

סטס מיסז'ניקוב: כבר בתקופתי, לפני שלושה שבועות, זה עלה על סדר היום ונדחה בגלל בקשה של בזק.

שרון פליישר: גם אני רוצה לדייק לפרוטוקול.

שרון פליישר: אכן בזק פנתה לפני שלושה שבועות ליושב ראש הוועדה במטרה לשכנע אותו בעמדתה של בזק.

סטס מיסז'ניקוב: לא לשכנע, להעביר את כל הנימוקים של כל הצדדים.

שרון פליישר: נכון.

שרון פליישר: יושב ראש הוועדה אמר לנו שהוא רוצה לשבת עם החברות האחרות שנוגעות לעניין ולכן הוא דחה את הדיון.

שרון פליישר: אבל, לא חשבנו שיודיעו לנו על הדיון יום לפני.

סטס מיסז'ניקוב: הודיעו לכם ביום ראשון.

שרון פליישר: אני רוצה לצטט את מנכ"ל משרד התקשורת בדיון שהתקיים לפני שנתיים וחצי.

שרון פליישר: אורי יולניק היה מנכ"ל משרד התקשורת.

שרון פליישר: הוא ישב כאן ליד השולחן והסביר לחברי הכנסת, ואני מצטטת את דבריו: "היתה כאן כוונה לתת איזושהי זריקת עידוד קטנה, אני אומר בפירוש קטנה, לחברות הכבלים כאשר הן יוצאות לדרך מתוך הנחה שאולי בתחילת הדרך תהיה אי סימטריה בקשר לכמות התנועה שתתחיל ברשת הכבלים ותסתיים ברשת בזק.

שרון פליישר: יש בהחלט מקום לחשוב...".

חיים אורון: תקריאי הכל כי יש שם דברים של חבר כנסת אורון.

שרון פליישר: חבר הכנסת חיים אורון שואל: "אבל נניח שזה היה חצי?".

שרון פליישר: אומר לו אורי יולניק: "אז 20 מיליון שקל".

שרון פליישר: "זאת אומרת שזה ליניארי ולא יתחילו ויכוחים?", שואל חבר הכנסת אורון.

שרון פליישר: "לדעתנו זה עולה מנוסח התקנות", מסביר לו אורי יולניק, "זאת אומרת זה היה לשנתיים".

חיים אורון: יש המשך, תקריאי.

חיים אורון: אני כבר הייתי בסיפור הזה של 3 שנים עם אותן חברות.

חיים אורון: ה-3 שנים נמשכו 10 שנים, אם אני לא טועה.

חיים אורון: רק כשעלה הלוויין התחילו – בהמשך אני אומר: "חבר'ה, זה לא ייגמר.

חיים אורון: יבואו לפה עוד פעם ויבואו עוד פעם".

סטס מיסז'ניקוב: אז היום אנחנו שמים לזה סוף.

ראובן ריבלין: הרעיון העומד מאחורי מתן התשלום הוא, לאפשר להוט להיכנס למערכת הטלפוניה הנייחת ולתמרץ אותה למען התחרות.

ראובן ריבלין: אחד משניים, או שהוט לא עשתה שימוש בכסף בצורה נאותה ולכן היא לא צריכה לקבל פרס, או שהכסף לא הספיק.

ראובן ריבלין: האם יש פה ניצול לרעה או סובסידיה עקיפה, או שבאמת מדובר בהמשך הרצון לפתח את התחרות?

ראובן ריבלין: אני אשקול בסוף את עמדתי.

ראובן ריבלין: נראה לי שהמטרה שאורי יולניק הציג והשאלות של חיים עדיין תקפות.

ראובן ריבלין: אם המטרה עדיין קיימת, אני איעתר בשמחה לבקשה הזאת.

ראובן ריבלין: לעומת זאת, אם יש פה קקופוניה או ניצול של כל מיני תחבולות כדי להעשיר קופתה של חברה זאת או אחרת על חשבון הציבור, אני לא אסכים, ואני בטוח שגם חברים אחרים לא יסכימו.

שרון פליישר: אני רוצה להתייחס בדיוק לדברים שהעלה חבר הכנסת ריבלין.

שרון פליישר: הסיבה שניתנה להסדר הזה עם הוט היתה שהיא בתחילת הדרך ויש צורך לתת לה איזשהו סיוע כדי שהיא תוכל לתת לצרכנים ליהנות מתעריף מוזל יותר מזה של בזק, כדי שגם הצרכן ייהנה מזה וגם התחרות תיהנה מזה.

שרון פליישר: מה קרה?

שרון פליישר: היות וההסדר פג בנובמבר, כל הרציונאל הזה בטל ומתבטל.

שרון פליישר: אנחנו נמצאים היום ביוני 2007.

שרון פליישר: זאת אומרת שכבר 7 חודשים הוט יודעת שאין לה את זה.

שרון פליישר: היא מעבירה לבזק את התשלומים האלה ובעצם בפועל, מה שקורה כרגע הוא, שהמדינה הולכת לכתוב צ'ק על סך 25 מיליון שקל ולתת להוט ביד, על משהו שכבר עבר.

חיים אורון: אנחנו קיבלנו מכתב מ"יס" ואתם בעלים בתוך "יס".

חיים אורון: יש פה תחרות בין שתי חברות שמתחרות על אותו שוק ואנחנו זירה למאבק הזה.

חיים אורון: תשאירו אותנו לבד רגע.

חיים אורון: במכתב רשמי של הממשלה טוענים שבזק סבסדה את המאבק בין הוט ל"יס".

חיים אורון: יש מכתב כאילו שהם לא במשחק, אבל יס והוט מתחרים ביניהם לא רק בטלפוניה, אלא גם במקום אחר.

חיים אורון: בכל המעגל הזה אנחנו בפנים.

חיים אורון: שרון, אתם צריכים להציג את זה פה.

ראובן ריבלין: בזמנו היה מנכ"ל במשרד התקשורת בשם רוזן.

ראובן ריבלין: היו לו עוזרים שהסבירו לשר הנכנס את החשיבות הרבה שבתמיכה בדרישת בזק לתמרץ את "יס" וזאת על מנת לפתח את התחרות בשדה הטלוויזיה הערוצית.

ראובן ריבלין: דיברנו שם על מיליארד שקל.

ראובן ריבלין: שמעתי והתרשמתי ביותר מהעוזרת המלומדת והמצוינת של המנכ"ל שהסבירה לי, מדוע למען התחרות אנחנו חייבים לאפשר לבזק לתמרץ את "יס".

חיים אורון: זה ה-3 שנים שהפכו ל-10.

סטס מיסז'ניקוב: אני רוצה להזכיר שב-12:30 אני מקיים הצבעה כי מצפה לנו דיון נוסף.

שרון פליישר: חבר הכנסת ריבלין, אני מסכימה לחלוטין עם דבריך.

שרון פליישר: בדיוק באותה לשון, היות ובזק היתה הבעלים של "יס", והיא עדיין כזאת, היא צריכה להכניס יד לכיס ולתמרץ את "יס", ולא המדינה לקחה כסף מכיסה ונתנה ל"יס".

שרון פליישר: בדיוק בהקשר הזה, שיוציאו הבעלים של הוט, אדן תשובה, משפחת מוזס ופישמן, כסף ויתנו להוט ולא שהמדינה תיתן להוט.

קריאה: אז בזק היתה המדינה.

שרון פליישר: הנקודה החשובה פה היא, שהמדינה הבטיחה שמדובר פה בהסדר לשנתיים.

שרון פליישר: אנחנו מלכתחילה לא אהבנו אותו, אבל מרגע שאמרו שזה הסדר לשנתיים לחברה שהיא בתחילת התחרות, עוד אפשר היה לקבל את זה.

שרון פליישר: אני רוצה לציין, מה שנציג משרד התקשורת לא ציין: להוט יש היום 250,000 לקוחות טלפוניה.

שרון פליישר: זה ממש לא אותו קטן שצריך דחיפה בתחילת הדרך.

שרון פליישר: יש להם גם 500,000 לקוחות אינטרנט.

שרון פליישר: מדובר במפעיל גדול ש-15% מהתנועה בשוק הטלפוניה עוברת דרכו.

שרון פליישר: לגבי הרטרואקטיביות.

שרון פליישר: כל ההסדר שמוסבר במכתב של משרד התקשורת, שהדבר יבוא לטובת הצרכן, בעצם לא מתקיים כי הוט כבר ידעה שאין לה את ההסדר הזה בנובמבר 2006.

קריאה: זה לא נכון.

שרון פליישר: אני שואלת את נציגי משרד התקשורת, האם נכון שמנובמבר 2006 הוט משלמת לבזק את תשלומי קישור הגומלין?

שרון פליישר: יכול להיות שהיא חושבת שאם זה יאושר היא תקבל מהמדינה שיק החזר על זה, אבל כרגע היא משלמת.

שרון פליישר: היום הם משלמים לנו טבין ותקילין.

סטס מיסז'ניקוב: שרון, האם בזק מקבלת על דמי קישורית שלא שילמו עליהם שנתיים?

סטס מיסז'ניקוב: האם אתם מתקזזים עם המדינה?

שרון פליישר: על השנתיים המדינה עשתה אז הסדר, שאנחנו התנגדנו לו.

סטס מיסז'ניקוב: אתם מתקזזים עם המדינה?

שרון פליישר: מורידים את זה מהתמלוגים שלנו.

שרון פליישר: השנתיים לא היו על חשבוננו.

סטס מיסז'ניקוב: אני רוצה לשמוע את הוט.

ראובן ריבלין: למרות התקפות הוט, אנחנו עמדנו מאחורי "יס" כדי שהיא תשמש תחרות ל"הוט" ואנחנו ננהג כך גם עכשיו.

סטס מיסז'ניקוב: כולם חשובים.

דוד קמיניץ: צריך לזכור עובדות היסטוריות.

דוד קמיניץ: חברות הוט נכנסה לשירותי טלפוניה שלא מרצון.

דוד קמיניץ: המדינה אילצה אותה להיכנס על מנת ליצור תחרות כי השוק היה 100% בזק.

דוד קמיניץ: לא רק שהיא אילצה אותה, אלא גם אמרה להוט כמה כסף היא חייבת להשקיע בטלפוניה, למרות מצבה הכספי הקשה.

דוד קמיניץ: זה היה 350 מיליון.

דוד קמיניץ: כך נכנסנו לשוק.

דוד קמיניץ: בפועל, השקענו עד היום, למעלה מ-450 מיליון ואנחנו עדיין לא מרוויחים מהפעילות.

דוד קמיניץ: מה קרה במהלך הדרך ולא לא ניצלנו את הדקות?

דוד קמיניץ: אנחנו בעצם הגענו בנובמבר, כשהסתיימו השנתיים, למשרד התקשורת וביקשנו ארכה.

דוד קמיניץ: היה תהליך של שימוע שבו כל החברות הביעו את דעתן.

דוד קמיניץ: למה ביקשנו את הארכה?

דוד קמיניץ: כי טענו שלא איפשרו לנו לנצל את מלוא המכסה.

דוד קמיניץ: לא כי אנחנו היינו רשלנים.

דוד טל: מי לא איפשר לאדוני?

דוד קמיניץ: ראשית, מרקע שהקמנו את המערכת, עברו חודשים עד שאיפשרו לנו קישור גומלין עם בזק.

דוד קמיניץ: צריך להבין, כשאתה רוצה לצרף לקוח חדש להוט והוא לא יכול להתקשר ל-100% מהשוק ולבזק, אז הוא לא יצטרף.

דוד קמיניץ: הדבר השני, למעלה משנה לא יכולנו לחבר מספרי 1-800.

דוד קמיניץ: למעלה משנה לקוחות של הוט לא יכלו להתקשר למספרי חירום: 100, 101 ו-102.

דוד קמיניץ: למעלה משנה לא יכולנו למכור שירותי כוכבית.

דוד קמיניץ: עשו לנו תרגילים, הלכו ללקוחות עסקיים וחתמו על הסכמים כובלים.

דוד קמיניץ: היתה החלטה של בג"צ, לפני חודש, שזה היה בלתי חוקי.

דוד קמיניץ: בגלל הסכמים כובלים שחתמו עם לקוחות עסקיים, לא יכולנו לצרף לקוחות עסקיים.

דוד קמיניץ: בנוסף, הפעולה שעשה ועד העובדים של בזק, שניתק את מנויי הוט כדי שלא יוכלו להתקשר.

דוד קמיניץ: זה דבר שגורם לנו נזק עד ימים אלה וזה פגע באמינות המערכת שלנו.

דוד קמיניץ: אפשר להוסיף לזה דברים נוספים שקרו בדרך.

דוד קמיניץ: היתה לנו פרשת "הסוס הטרוייאני", שכל חברות קבוצת בזק היו מעורבות.

דוד קמיניץ: בשבוע שעבר התלוננו במשטרה על מהלכי בזק במה ששילמו לעובדים שלנו תמורת אינפורמציה.

דוד קמיניץ: אנחנו מתחרים במונופול שלא רוצה לראות מתחרה נוסף, נקודה.

דוד קמיניץ: למען העובדות, כשדנו בנובמבר בתהליך השימוע, אנחנו לא העלינו את המחיר ללקוחות.

דוד קמיניץ: עד היום אנחנו באותו מוכרים באותו מחיר עם הפטור של ה"Bill and Keep".

דוד קמיניץ: צריך לזכור דבר נוסף, זה נהנה וזה לא חסר.

דוד קמיניץ: בזק לא נפגעה בסנט אחד.

דוד קמיניץ: במסגרת עידוד התחרות על ידי המדינה, המדינה פיצתה את בזק.

דוד קמיניץ: אני מתנצל אבל אנחנו שומרי חוק לאורך כל הדרך.

דוד קמיניץ: ברגע שאמרו לנו שההסדר הסתיים ויש תהליך של שימוע, התחלנו לשלם לבזק.

דוד קמיניץ: הבענו את דעתנו בתהליך השימוע וביקשנו לאור כל הכשלים שבזק הערימה בדרך, ביקשנו לנצל את יתרת התקציב.

דוד קמיניץ: איך הלקוחות נהנים?

דוד קמיניץ: הצענו מבצעים ללקוחות, 2,000 דקות תמורת מחיר קבוע וכן הלאה.

דוד קמיניץ: אמרו פה מספרים לא נכונים.

דוד קמיניץ: אנחנו מחזיקים היום קצת פחות מ-5% נתח שוק, למרות כל המאמצים וכל ההפסדים שצברנו.

דוד קמיניץ: האינסנטיב שלנו בתחום הטלפוניה זה קודם כל להחזיר את ההשקעות וההפסדים שצברנו.

דוד קמיניץ: אין לנו עניין להשקיע כסף ולהרים ידיים.

דוד קמיניץ: אנחנו בפירוש מתכוונים להתחרות ולהיות שחקן מאוד דומיננטי בתחום הטלפוניה.

דוד קמיניץ: בפועל, מנובמבר לא העלנו את מחירי השיחות.

דוד קמיניץ: ספגנו את דמי סיום השיחה.

דוד קמיניץ: בין היתר, התבססנו על כך שבתהליך השימוע יוסכם שההסדר יוארך ב-9 חודשים.

דוד קמיניץ: ההסדר מסתיים בחודש אוגוסט שנה זאת.

דוד קמיניץ: אנחנו לא העלינו את המחיר ללקוחות וספגנו אותו.

חיים אורון: כאשר ההסדר יסתיים, כמה שיחות יהיו מתוך המיליארד?

דוד קמיניץ: אנחנו מעריכים שבתוך ה-9 חודשים אנחנו ננצל את מלוא המכסה.

דוד קמיניץ: אנחנו בקצב גיוס לקוחות מאוד אינטנסיבי, למרות שאני חוזר ואומר שהפעילות הזאת היא לא רווחית עבורנו.

דוד קמיניץ: מדברים פה על סבסוד אז למען דיוק העובדות, אנחנו בניגוד לחברות אחרות שקיבלו רישיון, לא הלכנו לחברות עסקיות שמספקות הרבה דקות.

דוד קמיניץ: עד לפני 4 חודשים הוט התמקדה אך ורק במגזר הפרטי.

דוד קמיניץ: עלה כאן המספר של 250,000 לקוחות, הם כולם לקוחות פרטיים.

דוד קמיניץ: אנחנו תרמנו לתחרות.

דוד קמיניץ: דיברו פה על סבסוד של המדינה.

דוד קמיניץ: צריך לזכור שעד לפני שנה וחצי בזק היתה חברה ממשלתית והממונה כבר חסך את כל הפרוטוקולים של ישיבות בזק על הזרמת הכספים.

דוד קמיניץ: בעצם מי הזרים את הכספים?

דוד קמיניץ: בזק?

דוד קמיניץ: המדינה הזרימה את הכספים ל"יס" לטובת התחרות.

דוד קמיניץ: זה לא בעלי מניות שהביאו את הכסף.

דוד קמיניץ: צריך לזכור את הגנות הינוקא שחברת "יס" קיבלה, בלי שום פרופורציה, על מנת להתחרות ב"הוט".

דוד קמיניץ: מה שעומד פה על שולחן הדיונים זה האם מדינת ישראל רוצה להמשיך ולראות מונופול דורסני שאין חוקים ועושה את מה שצריך כדי לדרוס את הקטן, או שהיא רוצה לראות תחרות?

רמי בן נתן: אני רוצה להעמיד כמה דברים על דיוקם.

רמי בן נתן: קודם כל כן מדובר בסובסידיה בכך שהמדינה פעם בחרה לשלם לבזק ועכשיו היא הולכת לכתוב את השיק לכבלים במישרין.

רמי בן נתן: ה-40 מיליון השקלים האלה יוצאים מכספה של המדינה והיא צריכה לשאול את עצמה - - -

חיים אורון: כל פעם עולים פה סכומים אחרים.

רמי בן נתן: 24 מיליון כבר שולמו ו-16 מיליון מבקשים כעת.

רמי בן נתן: חברת הכנסת יחימוביץ צדקה כשאמרה שהכסף הזה ישולם להוט גם אם היא לא תצרף לשורותיה ולו גם לקוח אחד.

דודו קמיניץ: זה לא נכון.

רמי בן נתן: הכסף הזה ישולם בכל מקרה עד תום ניצול דקות השיחה.

רמי בן נתן: גם לקוחות קיימים מנצלים את דקות השיחה.

רמי בן נתן: נשאלת השאלה למה אנחנו כאן?

רמי בן נתן: בניגוד לכל האווירה שמנסים ליצור כאן, "יס" איננה בזק, והדבר צריך להיאמר בצורה מאוד ברורה.

רמי בן נתן: ל"יס" יש אינטרסים שונים, מפת האינטרסים שונה.

רמי בן נתן: כל מי ששמע וראה, גם בוועדת גרונאו וגם בשנים האחרונות, "יס" איננה בזק.

רמי בן נתן: תשאלו את עצמכם מיהם הלקוחות שמשלמים פחות עבור טלפוניה כשהם קונים את המוצר הזה אצל חברת הוט?

רמי בן נתן: האם אלה הם כל לקוח כולל זה שאיננו מקבל טלוויזיה במדינת ישראל?

רמי בן נתן: האם כל אחד נהנה מההנחה הזאת או שמא אך ורק לקוח שקונה את מוצר הטלוויזיה נהנה מההנחה?

רמי בן נתן: התשובה היא ברורה ואני גם אומר למה.

רמי בן נתן: לקוחות שקונים גם טלוויזיה וגם טלפוניה משלמים 20 שקל לחודש פחות עבור מוצר הטלפוניה.

רמי בן נתן: כלומר, הכסף שאתם נותנים כרגע מכספה של המדינה הולך לסבסד את לקוחות הטלפוניה של הוט אשר קונים את מוצר הטלוויזיה.

רמי בן נתן: אני לא נכנס לשאלה אם הם מרוויחים או מפסידים.

ראובן ריבלין: למה שלא תעשו את אותו דבר.

רמי בן נתן: כיוון שאסור לנו.

רמי בן נתן: אני מבקש לומר דבר ברור.

רמי בן נתן: אדם שאיננו קונה טלוויזיה מהוט משלם 20 שקלים יותר, עבור מוצר שאתם לכאורה מעוניינים לעודד את זה על ידי סובסידיה על הטלפונים.

יצחק וקנין: זאת תחרות לגיטימית.

רמי בן נתן: הייתי מצפה מאדם, שחלק מהציבור אותו הוא מייצג איננו לוקח טלוויזיה, שיאמר שהוא רוצה שהציבור שלו יוכל לקנות את הטלפוניה מהוט באותו מחיר שקונה רמי בן נתן שבביתו יש גם טלוויזיה וגם טלפוניה.

רמי בן נתן: אני חושב שאתם צריכים לשאול לאן בדיוק הולך הכסף.

רמי בן נתן: חבר הכנסת ריבלין אמר שבזק אינה מסבסדת את "יס" ולו גם באגורה אחת מאז אוקטובר 2005.

רמי בן נתן: הדברים ידועים לכל ואני רוצה להבהיר את הדברים.

רמי בן נתן: כרגע אתם כותבים שיק להוט על סך 16 מיליון שקלים נוספים ונותנים להוט את שיקול הדעת, ומנהלה עושה זאת בהצלחה רבה.

רמי בן נתן: אגב, הוט היא גם מונופול בתחום הטלוויזיה הרב ערוצית וגם חברה מרוויחה יפה, כפי שאנחנו יודעים מהדוחות הכספיים שלה שהתפרסמו רק לאחרונה.

חיים אורון: כל הויכוח הזה לא מעניין אותי.

חיים אורון: אני אגיד משפט, שלא אכפת לי שיקראו לו משפט אורון.

חיים אורון: בתקופה מסוימת חשבתי שאפשר להנדס את הסוציאליזם וירדתי מזה.

חיים אורון: אתן החברות, באים כל פעם, ומבקשות שנהנדס את הקפיטליזם.

חיים אורון: האינטרס של בזק הוא שלא תתקיימו.

חיים אורון: הוא רוצה להישאר מונופול.

חיים אורון: האינטרס שלך הוא לנגוס במונופול כמה שאפשר.

חיים אורון: אף אחד לא עושה את זה מטעמים ציוניים.

חיים אורון: כרגע יש מצב נורא פשוט מבחינת חברי הכנסת.

חיים אורון: אני התנגדתי למכירת בזק כל זמן שהיא מונופול כי מוכרים מונופול טבעי לאדם פרטי.

חיים אורון: זה המצב כרגע.

חיים אורון: מי שייתן לבזק להישאר מונופול ישאיר מונופול טבעי בידי גורם פרטי.

חיים אורון: זה מסוכן שזה בידי ממשלה, זה אסון כשזה בידי אדם פרטי.

חיים אורון: לכן, אני לא מאמין ש-16 מיליון שקל יסדרו את העניין.

חיים אורון: נער הייתי וגם זקנתי.

חיים אורון: אני זוכר את הדברים.

חיים אורון: אמרו שיהיו 6 חברות כבלים שיתחרו ביניהן באופן צולב, איזור יקר ואזור זול.

חיים אורון: בסוף ראינו שיש חברה אחת.

חיים אורון: עד שעלה לוויין שהתחרה בהם באמת, הם עשו מה שהם רוצים.

חיים אורון: יכולנו לצעוק עד השמים ב-200 חוקים שחייבים לחבר את הפריפריה ולא חיברו.

חיים אורון: אני גם לא מאמין שיש סבסודים צולבים.

חיים אורון: נזהרים מהרגולאטור ועד שהרגולאטור נותן מכה באף אז עושים.

חיים אורון: אתם תעשו את זה.

חיים אורון: אתם מאשימים אותם שהם עושים את זה באינטרנט ואתם עושים את זה בטלוויזיה ואני לא יודע איך לבדוק אתכם.

חיים אורון: לכן לציבור יש אינטרס לנסות לעזור במשהו שהמונופול ייחלש.

חיים אורון: אני לא בטוח שזה יצליח.

חיים אורון: יכול להיות שעוד שנתיים נקרא בעיתונים שגיידמאק קנה את שניהם יחד ועוד פעם יש מונופול.

חיים אורון: אף אחד לא יכול לעצור את זה, כי יגידו לי שזה שוק חופשי.

חיים אורון: זה יכול לקרות גם עם תשובה וגם עם נוחי.

חיים אורון: אני בעד להשקיע את היתרה של ה-16 מיליון שקל בעידוד.

חיים אורון: אני מתחנן למנכ"לים שלא תבואו לוועדות ותבקשו להאריך את זה.

חיים אורון: אני מניח שלא תבואו בעוד 9 חודשים.

קריאה: שיצבעו את הכסף.

חיים אורון: אנחנו נותנים סובסידיה לחברה פרטית בזמן שהבעלים יכלו להביא את זה מהבית 8 פעמים כי יש להם את זה לארוחת בוקר.

חיים אורון: אבל, יש פה אינטרס ציבורי לעודד את התחרות בשוק שהוא כרגע לא תחרותי.

חיים אורון: מי שייפגע מהיעדר התחרות יהיה הציבור אותו אנחנו מייצגים פה.

חיים אורון: לכן אני מצביע בעד לאשר.

ראובן ריבלין: שמענו בדאגה רבה את אמירתה של "יס" שמונעים ממנה להיכנס לתחרות, שהיא הכרחית בעידן הטכנולוגי שבו אנחנו נמצאים, שבו מכשיר הטלוויזיה יהפוך להיות אמצעי הקשר האינטראקטיבי בכל שטח שלא יהיה, אם זה בטלפוניה, אם זה באס.

ראובן ריבלין: אמ.אס.

ראובן ריבלין: אנחנו אומרים למשרד התקשורת שלא יקשרו את ידי בזק על ידי אי התרה לפתח את כל השירותים שניתן לבצע באמצעות הטלוויזיה.

ראובן ריבלין: זה לא ייעשה.

ראובן ריבלין: אנחנו בהחלט רוצים לתת איזשהו יתרון ועדיפות לאנשים שנכנסים לתוך המערכת, אבל אי אפשר שבזק, כמונופול, יסבול מקשירת ידיים לאחור בדבר שהופך לתחרות בלתי הוגנת.

ראובן ריבלין: לתשומת לבכם, כי אם תבוא בקשה אחרת, אני בוודאי אשמע את מנכ"ל הוט.

סמדר אלחנני: אני רוצה להזכיר לחברי הוועדה מה היה פה בדיון בספטמבר 2004.

סמדר אלחנני: כשקבעו את ההסדר של הסבסוד, רצו לאפשר כניסת מתחרה במפעיל פנים ארצי.

סמדר אלחנני: אמרו אז שזה יהיה לשנתיים, אבל אמרו גם דבר הרבה יותר חשוב.

סמדר אלחנני: אמר אז נשיא משרד התקשורת, שבפברואר 2006 תופעל ניידות מספרים.

סמדר אלחנני: הרי כל התחרות היא אפשרית בהחלט רק כשיש ניידות מספרים.

יצחק וקנין: גם הרכבת לירושלים היתה אמורה להסתיים.

סמדר אלחנני: זה חשוב מה שאמרת כי על הרכבת לירושלים היו אמורים לעבור קווי הטלפוניה.

סמדר אלחנני: בדברי ההסבר לפניה הזאת יש ביקורת חמורה של כותבי הפניה על בזק.

סמדר אלחנני: אני הייתי מציעה לחברי הוועדה לבקש הסבר גם מה עשו בקשר לכל דבר הביקורת החמורים האלה.

סמדר אלחנני: יש סתירה בין דברי ההסבר לתקנות.

סמדר אלחנני: דברי ההסבר אמרו שאו שינצלו את 16 מיליון או את התקופה, מה שמוקדם.

סמדר אלחנני: בתקנות עצמן יש תאריך.

סמדר אלחנני: לכן, גם אם התקופה תסתיים, הם לא יוכלו לנצל את כל ה-16 מיליון.

דוד טל: האם ניתן ואפשר לצבוע את הכסף הזה?

דוד טל: אז תנוח דעתי שאם יצבעו את הכסף זה לא יילך למטרות אחרות.

דוד טל: אם משרד האוצר יגידו שאפשר לצבוע את הכסף והוא ילך רק לצורך התחרות הזאת, במידה מסוימת זה יניח את דעתי.

סטס מיסז'ניקוב: לא זכור לי שצובעים כסף.

עמי גילה: אני רוצה להתייחס בקצרה לכמה דברים שנאמרו כאן.

עמי גילה: ראשית, לשאלותיו של חבר הכנסת ריבלין, הנושא של גמישות תעריפים של בזק, נידונים כרגע בוועדת גרונאו.

עמי גילה: לגבי הנקודה שבזמנו הובטח שתהיינה שנתיים.

עמי גילה: הנסיבות השתנו וקרו דברים בשוק בתהליך הזה.

עמי גילה: המתחרים של בזק לא הגיעו לנתחי שוק משמעותיים.

עמי גילה: הפעילות של בזק היתה מאוד בעייתית במספר היבטים, כנגד מדיניות משרד התקשורת, כנגד הרישיונות שהוענקו לבזק ולכן אי אפשר להיתפס לזה שהבטיחו שנתיים.

עמי גילה: לכן, אי אפשר להיתפס לזה שהבטיחו שנתיים כי קרו דברים.

שלי יחימוביץ': מה למשל?

עמי גילה: למשל, בזק כרתה הסכמים ארוכי טווח עם לקוחות עסקיים נבחרים.

עמי גילה: היא נתנה להם הנחות מעבר למה שמותר לה על פי התעריפים.

עמי גילה: בית המשפט קבע שאלה היו הסדרים לא חוקיים.

עמי גילה: זה מקשה על כניסת המתחרים לתחרות.

עמי גילה: ברגע שאתה קושר ל-3 שנים לקוחות גדולים עתירי תנועה, זה מקשה כניסה.

עמי גילה: אתה מושך אתם ל-3 שנים דרך הנחות.

עמי גילה: בזמנו, כחלק מחבילת הגנות הינוקא לחברות "יס" ניתנו לה הקלות בתשלום התמלוגים למדינה על חשבון קופת המדינה באופן ישיר.

ראובן ריבלין: תמכנו ב"יס" משום שרצינו תחרות בשוק הטלוויזיה.

סטס מיסז'ניקוב: ניתן לצבוע את הכסף?

ערן ניצן: לא.

ערן ניצן: ההטבה היא כזאת שקישורי הגומלין למעשה מקוזזים מהתמלוגים.

דוד קמיניץ: לגבי צביעת הכסף.

דוד קמיניץ: מנובמבר אנחנו בעצם צבענו את הכסף בזה שלא השלכנו את דמי הסיום על הלקוחות.

שרון פליישר: נאמר שההטבה ניתנת לחברת הוט בגלל שהיא המפעיל היחיד שנותן שירות אוניברסאלי במקביל לבזק.

שרון פליישר: לעומת זאת, שר התקשורת, לפני שבוע, חתם על תקנה שמחייבת את בזק לתת הנחות בסדר גודל של 70 מיליון שקל למקבלי הבטחת הכנסה מהביטוח הלאומי.

שרון פליישר: רק בזק צריכה לתת הנחות של 70 מיליון שקל למקבלי הבטחת הכנסה אבל לעומת זאת הוט מקבלת מהמדינה.

סטס מיסז'ניקוב: אני מעלה להצבעה את תקנות תקשורת (בזק ושידורים)(תמלוגים)(הוראת שעה), התשס"ז-2007.

סטס מיסז'ניקוב: מי בעד אישור התקנות?

סטס מיסז'ניקוב: הצבעה בעד – רוב נגד – אין נמנעים - 3 (שלי יחימוביץ, דוד טל, יעקב ליצמן) אושר.

סטס מיסז'ניקוב: תודה רבה, הישיבה נעולה.